Indhold

**Om klima og miljø i salmer**
[Miljø og klima i salmer 1](#_Toc491685561)

[Grundtvig og miljøet 2](#_Toc491685562)

[Det spirituelle eller åndelige perspektiv 2](#_Toc491685563)

[Kristus som solen 3](#_Toc491685564)

[Nadver 3](#_Toc491685565)

[Påskesalmer 4](#_Toc491685566)

[Miljø i verdens mest sungne salme………………………………………………………………………………………………………………5](#_Toc491685567)

**Salmeforslag**

[Salmeforslag fra Den Danske Salmebog 5](#_Toc491685568)

[Fra Salmer og Sange i skole og kirke 1 6](#_Toc491685569)

[Fra Salmer og Sange i skole og kirke 2: 6](#_Toc491685570)

[Andre salme- og sangforslag 6](#_Toc491685571)

[Håb og handling 6](#_Toc491685572)

[Som en Noas ark for alle 6](#_Toc491685573)

[Hør klokkens slag 6](#_Toc491685574)

[Træd ud med lette skridt på din klode 6](#_Toc491685575)

[Frans af Assisis solsang 7](#_Toc491685576)

[Usynlige 7](#_Toc491685577)

[O, store Gud. 7](#_Toc491685578)

[Må din vej gå dig i møde 7](#_Toc491685579)

[Skabelsen 8](#_Toc491685580)

Drømmespor………………………………………………………………………………………………………………………………………….…… 9

Miljø og klima i salmer
*Temaet om salmer er skrevet af sognepræst og phd. i miljøetik Martin Ishøy. Præst i Metodistkirken Ole Birch har skrevet et indslag om miljø i verdens mest sungne salme: "O, store Gud".*

Miljøteologi er ikke en ny opfindelse. Det er blot en ny betegnelse. Selve den grundindsigt som danner kernen i miljø-teologi, er massivt til stede i Biblen såvel som i Den Danske Salmebog. Miljøteologi er forbundet med mere gængse begreber som spiritualitet, forvalterskabets teologi, praktisk etik, skabelsesteologi, visdomsteologi, treenighedsteologi og logos-kristologi.

Problematikken om klimaet er en dimension i miljødebatten. Man kan således sige, at vores kristne bevæggrunde til at beskæftige os med klima, er de samme som vores grunde til at beskæftige os med miljøet.

Grundtvig og miljøet
Ser vi i Den Danske Salmebog (DDS), byder ikke mindst Grundtvigs salmer på en mængde formuleringer af den miljøteologiske indsigt. Mange af Grundtvigs salmer bygger på salmer fra Det Gamle Testamente. Heri står den miljøteologiske indsigt om menneskets samhørighed med skaberværket ofte i centrum.

Menneskers lovsang er blot en del af lovsangen fra ”den ganske jord”. I ”Lovsynger Herren, min mund og mit indre” ([DDS 3](http://www.dendanskesalmebogonline.dk/salme/3)), hvor Grundtvig bygger på den gammeltestamentlige salme 103, betoner han i v. 6 menneskets lighed med græsset i enge, ”blomsten vi ligne fra isse til fod”. I modsætning hertil er Guds nåde en ”evigheds-blomst” (v. 7), som fryder alle, der holder sig til Gud; og det er både stjerner, engle og himmelske kræfter, foruden ”hans værker i klynge”, hvor af ”min sjæl” er en del. Alle må lovsynge Herren og glæde sig til for ”evigt at synge/ Skaberens pris, hvor Han troner i glans”.

Samme indsigt er i forgrunden i Salmebogens næste salme ([DDS 4](http://www.dendanskesalmebogonline.dk/salme/4)), ”Giv mig Gud, en salmetunge”, som bygger på den gammeltestamentlige salme 92: ”Himlene din glans forkynde, lad hver morgen mig begynde, dagen med din pris”.

Hver morgen skal jeg altså tage del i lovprisningen af Guds glans, hvilket ikke kan overdrives, for: ”Aldrig noksom dig kan love mand på mark og fugl i skove”! Sammen med rigtig mange gamle salmer, som bygger på klassisk kristen teologi, rummer denne salme en række formuleringer af den miljøteologiske indsigt om vores samhørighed med og deltagelse i skaberværket. Se også nr. [16](http://www.dendanskesalmebogonline.dk/salme/16), [41](http://www.dendanskesalmebogonline.dk/salme/41), [66](http://www.dendanskesalmebogonline.dk/salme/66) v.2, og find selv flere!

En side heraf er den respekt og ærefrygt for Gud, som man kan mærke i naturerfaringen, som er en privilegeret form for oplevelse af skaberværket. Oplagte eksempler er Brorsons kendte ”Op al den ting” ([DDS 15](http://www.dendanskesalmebogonline.dk/salme/15)), og om muligt stærkere i hans i dag mindre kendte ”O Gud! Hvor er du mer end skøn” (DDS [16](http://www.dendanskesalmebogonline.dk/salme/16)), men også moderne salmer som Lisbeth Smedegaard Andersens ”Gådefuld er du vor Gud” ([DDS 22](http://www.dendanskesalmebogonline.dk/salme/22)).

Det spirituelle eller åndelige perspektiv
Mennesket befinder sig i et dybt fællesskab med hele skaberværket, og erfaringen heraf fylder os med respekt for skaberværkets Herre. Men det er ikke et banalt forhold af samme slags som at vand løber nedad. Mange salmer kredser om, at dette lægger en ugudelig verden ikke mærke til.

”I underværkers land jeg bor, ej blinde sjæl det ænser”, som Ingemann skriver i DDS 42 om Gud som ”hører spæde ravnes skrig, han dyrets suk fornemmer”.

Dette kommer meget tydeligt frem i Grundtvigs kernesalme ”Himlene Herre fortælle din ære” (DDS 392), som bygger på den gammeltestamentlige salme 19, og hvor ”mesteren prises af hvælvingen blå, solen og månen og stjernernes hære vise os hvad dine hænder formå”; altså de samme underværker, som Ingemann skrev om. Men at sol, måne og stjerner er sådanne underværker, det forklares netop i ”dit hus, i din kirke på jorden”.

Den spirituelle eller visdomsteologiske grundindsigt, som Grundtvig her gør gældende, er, at erfaringen af verden/naturen som Guds skaberværk, der skal respekteres, kræver opmærksomhed: ”Ren som et guld er den lov, du har givet, omvender sjæle, som agte derpå, trofast dit vidnesbyrd fører til livet, vismænd det gør af vankundige små” (vers 6).

Den ”lov” som Grundtvig her skriver om er ”naturloven”, som har været et teologisk kernebegreb fra Paulus over Luther til nutiden, og som er Guds vise ordning for skaberværket. Men det kræver besindelse, åndelig fordybelse. Den der besinder sig på Guds visdom, bliver selv vis.

Kristus som solen
Et af de billeder, som er hyppigt forekommende i salmebogen, er billedet af Jesus Kristus som solen. Naturen åbenbarer Gud, så mennesker i deres egen naturlige verden kan møde Ham. Billedet findes bl.a. i ”Himlene Herre” ([DDS 392](http://www.dendanskesalmebogonline.dk/salme/392)); ”Ordet [=Kristus] med solen i skiftende tider udgår som brudgom i morgenrød glans”.

Som organisator for de skiftende tider åbenbarer solen Kristus, dvs. Guds visdom, og fordrer som sådant respekt. Solen bliver bærer af og forståelsesadgang til Guds visdom. Mennesker skal dels respektere solens orden, fordi den er Guds orden, og dels besinde sig spirituelt på solen som en mulighed for en dybere erfaring af Guds visdom i sit skaberværk.

Salmebogen byder på mange tilfælde, hvor Jesus Kristus udtrykkes som solen. Et lille udvalg er: ”Du soles sol fra Betlehem” (I østen stiger solen op – DDS [749](http://www.dendanskesalmebogonline.dk/salme/749) v. 7). Andre er DDS, [29](http://www.dendanskesalmebogonline.dk/salme/29) v. 1 & 3, [162](http://www.dendanskesalmebogonline.dk/salme/162), [184](http://www.dendanskesalmebogonline.dk/salme/184) v. 1, [94,](http://www.dendanskesalmebogonline.dk/salme/94) v. 7, [126](http://www.dendanskesalmebogonline.dk/salme/126), [253](http://www.dendanskesalmebogonline.dk/salme/253), [261](http://www.dendanskesalmebogonline.dk/salme/261) v.2, [508](http://www.dendanskesalmebogonline.dk/salme/508), [673](http://www.dendanskesalmebogonline.dk/salme/673).

En del steder drejer det sig, med stærkt bibelsk forlæg, om Kristus som den opstandne (Lukas 1, 78): Eksempelvis [64](http://www.dendanskesalmebogonline.dk/salme/64) v. 3, [77](http://www.dendanskesalmebogonline.dk/salme/77), v.3, [84](http://www.dendanskesalmebogonline.dk/salme/84) v. 5, [222](http://www.dendanskesalmebogonline.dk/salme/222) v. 7, [234](http://www.dendanskesalmebogonline.dk/salme/234), [276](http://www.dendanskesalmebogonline.dk/salme/276).

Som Kristi billede kan solen kaldes et kontemplativt objekt, dvs. et objekt for åndelig fordybelse og besindelse, som viser Guds skabende og livsfornyende nærvær i naturen. Solen har den dobbelte funktion både at være genstand for religiøse oplevelser og noget, en genstand, der formidler menneskets taknemmelighed og ærefrygt overfor Gud, som er nærværende i naturen.

Nadver
Et sted hvor den spirituelle indsigt, at Guds sandhed ikke er banaliteter, slår stærkt igennem, er i forbindelse med nadveren. I gudstjenesten er nadveren et højdepunkt, hvor de fysiske elementer bliver gennemsigtige for Guds sandhed. For troen åbenba-rer Guds sandhed sig i de fysiske elementer. I ”Zion pris din saliggører” (DDS [458](http://www.dendanskesalmebogonline.dk/salme/458)) hedder det med formuleringer, som har genklang i mange nadversalmer, at Kristi ”kød for sandt er mad/ og hans blod for sandt er drikke”. Med henblik på denne sande mad og drikke dækker Gud ”her sit bord”.

Nadveren er altså Guds måde at komme i kød og blod til den, der modta-ger nadveren, og komme – vel at mærke – så vedkommende får del i Gud som inkar-neret, altså tilstedeværende i fysisk virkelighed. Den fysiske virkelighed, hvor Gud først er til stede, er brødet og vinen, og dernæst – idet mennesket fortærer brødet og vinen i tro – den fysiske virkelighed overhovedet.  Guds fysiske, eller mere præcist ”inkarnatoriske” virkelighed forsvinder ikke, fordi mennesket fortærer nadverelemen-terne. Tværtimod omfattes al fysisk virkelighed af Guds nærvær.

I nadveren erindrer eller ”ihukommer” mennesket at være frelst gennem Jesu død. Men den indsigt mennesket dermed opnår, gælder Guds inkarnatoriske til-stedeværelse i al fysisk virkelighed; ikke kun i mennesket selv. Gud blev menneske for at verden, ja hele skaberværket, skulle frelses. At den der modtager nadveren i tro, får del i den hele skaberværket omfattende frelse, er nadverens indsigt.

Mange nadversalmer har hovedvægten på den personlige tilegnelse af nå-den, nadverens gave, men den gave som tilegnes er Guds frelsende tilstedeværelse i de fysiske elementer. ”Kristus, i måltidets nærvær gir du os livets brød” (DDS [476](http://www.dendanskesalmebogonline.dk/salme/476)), og i os bliver det brød til nyt, frelst liv; ligesom ”kornet der dør i jorden, lever i nye korn”. I kraft af Guds inkarnatoriske tilstedeværelse foregriber disse korn skabervær-kets frelse. Se Romerbrevet kap. 8, som gentages i DSS [569](http://www.dendanskesalmebogonline.dk/salme/569) – ”al naturen genfødt er”.

Påskesalmer
At hele skaberværket er omfattet af frelsen kommer også til udtryk i flere af Grundtvigs påskesalmer; især dem, der bygger på gammel kristen tænkning, fra før mennesket ”blev” verdens centrum. I ”Kom lad os tømme et bæger på ny” (DDS [246),](http://www.dendanskesalmebogonline.dk/salme/246) peger Grundtvig fra opstandelsen til nadveren med et budskab der lyder; ”påskefest nu hele skabningen får”.

Denne påskeforkyndelse føres helt igennem i Grundtvigs ”Verdens igenfødelse” (DDS [235](http://www.dendanskesalmebogonline.dk/salme/235)): ”Verden igenfødelse glæden igenføder; skønt fornyet skab-ningen den Opstandne møder. Øst og vest og syd og nord, ild og vand og luft og jord synger påske salmer”. Her er det de fire klassiske elementer dvs. hele skaberværket som deltager i påskefejringen. Vers 2 fortsætter ”Ser du op til hvælvingen, skyerne sig klarer, lytter du til bølgerne, blideligt de svarer; mellem begge morgenglad frydefuldt med forårs-kvad hele fuglekoret”. Dybden heri er, at når ”du” kan erfare naturen svare med jubel på påskens evangelium, skyldes det Guds inkarnatoriske nærvær ikke kun i ”dig”, men i hele naturen. Denne erfaring eller oplevelse foregriber således skabningens enhed med Gud, - på samme måde som mange af kirkens bønner slutter med bønnen om enhed med Kristus ”ligesom du er ét med faderen”.

At frelsen i ”fuldendelsen”, det evige liv, de sidste ting, eskatologien, ikke lader sig tænke uden eller på bekostning af skaberværket, fremgår af flere af Grundtvigs salmer. To eksempler er her den store ”Jeg kender et land” (DDS [561](http://www.dendanskesalmebogonline.dk/salme/561)), hvor visionen af det forjættede land er et sted, ”hvor barnet kan dele med blomst og med siv sit smil og sit liv”, og ”Er livet alt lifligt herneden” (DDS [566](http://www.dendanskesalmebogonline.dk/salme/566)) med det stærke billede ”hvor forår og høst sammensmelte”.

Miljø i verdens mest sungne salme
Carl Bobergs salme ”O, store Gud” fra 1885 blev for nogle år siden kåret til den mest sungne salme i verden. Salmen tager udgangspunkt i skaberværkets skønhed og retter en jublende tak til Gud for hans værk. Når der i salmer så flittigt øses af naturbilleder hænger det sammen med at der i kristentroens forhold til naturen løber en stærk understrøm af respekt for det skabte, fordi det er Guds håndværk.

[Salmeforslag fra Den Danske Salmebog](http://www.gronkirke.dk/liturgiske-byggeklodser/teologi/salmer/) (læs mere om de fleste i teksten ovenfor)

* **Lovsynger Herren, min mund og mit indre** ([DDS 3](http://www.dendanskesalmebogonline.dk/salme/3))
* **Giv mig Gud, en salmetunge** ([DDS 4](http://www.dendanskesalmebogonline.dk/salme/4))
* **Op al den ting** ([DDS 15](http://www.dendanskesalmebogonline.dk/salme/15)); Brorsons kendte og elskede salmehit om det sublime i naturen som grund til lovprisning og tilbedelse.
* **O Gud! Hvor er du mer endskøn** ([DDS 16](http://www.dendanskesalmebogonline.dk/salme/16))
* **Gådefuld er du vor Gud** ([DDS 22](http://www.dendanskesalmebogonline.dk/salme/22))
* **Lille guds barn, hvad skader dig** ([DDS 41).](http://www.dendanskesalmebogonline.dk/salme/41) Grundtvigs sene gendigtning af Bjergprædikenens ord om ikke at være bekymret, men lære af liljerne på marken. Der er mange henvisninger til naturens forbilledlighed.
* **I underværkers land jeg bor**([DDS 42](http://www.dendanskesalmebogonline.dk/salme/42))
* **Himlene Herre**([DDS 392](http://www.dendanskesalmebogonline.dk/salme/392))
* **Zion pris din saliggører** ([DDS 458](http://www.dendanskesalmebogonline.dk/salme/458))
* **Kornet, som dør i jorden**([DDS 476](http://www.dendanskesalmebogonline.dk/salme/476))
* **Kom lad os tømme et bæger på ny**([DDS 246](http://www.dendanskesalmebogonline.dk/salme/246))
* **Verdens igenfødelse**([DDS 235](http://www.dendanskesalmebogonline.dk/salme/235))
* **Jeg kender et land**([DDS 561](http://www.dendanskesalmebogonline.dk/salme/561))
* **Er livet alt lifligt herneden** ([DDS 566](http://www.dendanskesalmebogonline.dk/salme/566))
* **Du gav mig, o Herre** (DDS 728) . En salme der sætter fokus på forvalterskabstanken.

Fra Salmer og Sange i skole og kirke 1

• [139 ”Den Gud der skabte lyset”](https://www.youtube.com/watch?v=R2SITgFQyRQ), en dejlig og glad sang om skabelse og gudbilledlighed. God til børn og barnlige sjæle.
• 152 ”Forunderlige Skaber-magt”, en fremragende skabelsessalme med moderne bevidsthed om Gud som universets skaber.

# Fra Salmer og Sange i skole og kirke 2:

• 131 ”Du har villet jordens lykke”, som er en rigtig god børnesalme om skabelsen.

• 146 ”Du skabte den vældige brændende sol”, en genial moderne salme med blik for skabelsen i det store og det små – og for sammenhængen.

# Andre salme- og sangforslag

[Håb og handling](http://www.gronkirke.dk/fileadmin/user/filer/Groen_Kirke_billeder/Groen_Kirke_Dokumenter/Liturgiske_byggeklodser/Ha__b_og_handling_-_Full_Score.pdf)
*- skrevet af Janne Mark til Grøn Kirke 2015. Tekst og musik kan downloades på* [www.gronkirke.dk](http://www.gronkirke.dk)

1. Gavmildt berørt, fyldt af skaberværkets nåde

enhed et øjeblik med alt

klarsyn er rakt, op mod himmelen fra jorden

lyder den inderligste tak

solopgang som en gylden helligdom

skaberkraft i den mindste kvist og gren

lytter til nuet og til lysets egen sang

som guddommeligt når os her igen

2. Grønne planet - vi fik ansvar for en klode

sårbar for udvikling og vækst

udfordret af vores levevis og færden:

Alt er en mulighed idag

jorden, et hjem, et under fuld af liv

kontinenter i verdenshavets spejl

tiden vi får her er foræring med et bud

om med ømhed at gå i verden ud

3. Skaber, du er selv det første og det sidste,

under det grænseløse rum,

her er vi til - et mirakel i galaksen

støvkorn - men lyse, levende

landskaber, vild og uberørt natur

millioner af arters levested

høst ikke kun, lad os og andre bære med,

efterlade en rig mangfoldighed

4. Gå i det spor hvor der findes håb og handling

visdom og vilje til at tro -

vi kan formå selv at ændre syn og vaner

få grønne tanker til at gro

menneske gå med ydmyghed og plant

dine drømme og håb for verden ud

gør os til håbets slægter og til nye skud

der vil spire ved gamle rødders fod

[Som en Noas ark for alle](http://www.gronkirke.dk/fileadmin/user/filer/Groen_Kirke_billeder/Groen_Kirke_Dokumenter/Som_en_Noas_Ark_for_alle_mel._akk._.pdf)
- *skrevet af Hans Anker Jørgensen. Melodi af Caroline Borello. Til Grøn Kirke 2012*. *Tekst og musik kan downloades på* [www.gronkirke.dk](http://www.gronkirke.dk)

1. Som et drivhus i en frostnat

kredser Jorden himmelblå

rundt om polerne og solen

med en masse byer på.

Der er have, skove, bjerge,

motorlarm og fuglesang.

Jeg har udsigt til en færge

og endnu en solopgang.

2. Jeg har udsigt til en verden,

der er skøn og grøn og grum.

Jeg har indsigt i en hjerne,

der kan være meget dum.

Og dog husker jeg, jeg lærte

af min mor og vores præst:

Vi blev ikke sat i verden

for at råbe: Jeg er bedst!

3. Vi blev ikke sat i verden

for at spinde magt og guld.

Vi fik givet denne perle

med dens luft og vand og muld

til at mætte sultne maver

og at folde evner ud.

Alle Jordens gode gaver

fik vi ansvar for af Gud.

4. Der er tegn i gråd og klima

og i sædens kvalitet

på, at vi har levet dumt på

den betroede planet.

Skybrud, skilsmisser og brande

er kun lidt af tidens nød.

Folk på stepper og ved strande

går mod sult og druknedød.

5. "Sådan er nu engang livet!"

synger markedspladsens kor.

Du, som satte livet ind for

os på denne skønne jord:

Giv os bankfolk og eksperter,

der har aktier i dit værk!

Giv os kloge studieværter!

Gør samvittigheden stærk!

6. Som en Noas Ark for alle

kredser Jorden grøn og blå.

Hjælp os, Gud, at tage vare

på den livmor og de små.

Og når solen går i bjerge

her for mig for sidste gang,

vug mig roligt på din færge

ind til himmelsk morgensang!

[Hør klokkens slag](http://www.gronkirke.dk/fileadmin/user/filer/dokumenter/Groen_Kirke_dokumenter/Hoer_klokkens_slag_ny.pdf)
*- skrevet af Torsten Borbye Nielsen ifm. Klimatopmødet i København 2009*. *Tekst og musik kan downloades på* [www.gronkirke.dk](http://www.gronkirke.dk)

1. Hør klokkens slag, hør klokkens slag
kalde til handling nu i dag.
For det er tid, før solens brand
vil tænde ild i verdens land.
Alt, hvad Gud lagde i vor hånd,
må vi sammen værne om med livets Ånd.

2. Du skabte solen med dens ild
og gav os natten dyb og mild.
Hver stjerne højt på himlens hvælv
det er en afglans af dig selv.
Alting synger uden ord
højt om kap med engles kor:
hvor Gud er stor!

3. Men alt, hvad du har skabt så smukt,
det har vi hærget og forbrugt.
Fra jorden rejser sig et råb,
en klagesang, men dog mod håb:
Herre, lad din skabnings ve
bli forløst, så vi må se din vilje ske.

4. I håb og tro vil vi gå frem,
vor jord skal bli et fredens hjem
for alt, som lever under sol,
fra syd til nord, fra pol til pol.
Du, som skabte ved dit Ord,
og i Kristus blev vor bro, forny vor jord!

Træd ud med lette skridt *Text: Shirley Murray. Oversat til svensk, Tyng inte jorden: Ylva Eggehorn. Gendigtet fra svensk, sept. 2010: Ole Lundegaard. Musik: Colin Gibson*

1. Træd ud med lette
skridt på din klode
varsomt, med blik for det spirende frø
Jorden - en have
Jorden - en gave
Jorden - en drøm om at leve og dø

2. Drømme kan briste
gaver kan friste
rives som bytte fra giverens hånd
Varm vore hjerter
Tænd vore kerter
Åbn vort sind for modtagelsens ånd

3. Skove som brændte
vågner af asken
se, livet byder forbandelsen trods
Børnene leger
markerne svajer
alt blir på ny som en gave for os

4. Gud, når du ånder
vover vi elske
vover vi tage en fremmed´ som ven
Jesus, vi ser dig
Jesus, vi ber dig
rør ved os varsomt, kom til os igen.

[Frans af Assisis solsang](http://www.gronkirke.dk/fileadmin/user/filer/Groen_Kirke_billeder/Groen_Kirke_Dokumenter/Solsangen._Frans_Assis._Korsats.pdf)
*Motet, som langt de fleste kirke- eller børne/ungdomskor bestemt ikke skulle have problemer med at synge.*
*(overs. Elith Olesen) / Köln 1623. Musik kan downloades fra www.gronkirke.dk*

1. Hver ting, som Gud har skabt på jord, halleluja,
opløft din røst til lovsangskor, halleluja.
Du gyldne sol, din sang frembær, halleluja,
du måne god med sølvhvidt skær. halleluja,
Giv ham ære, giv ham ære, halleluja.

2. Du hastig vind, så hvas og hård,
du sky, som under himlen går,
du nye dag, som gryr i øst,
du aftenkerte! brug din røst.

3. Du blide kilde, klare væld,
skænk Gud musik ved gry og kvæld,
du ild, så luevarm og lys,
vort værn mod mulm og kuldegys.

4. Du dyrebare moder jord,
af hvem velsignelserne gror,
hvert urt, som du gav voksested,
skal til Guds ære synge med.

5. Hver sjæl, hvor kærligheden bor,
lovpris din Gud, tilgiv din bror,
og I, som kender sorg og savn,
kast alt på Gud - og pris hans navn.

6. Du broder død, som bier på,
at hjertets sidste slag skal slå,
du føre vil gudsbarnet frem
ad vejen til Guds himmelhjem.

7. Hver gudskabt ting, din skaber pris,
og lov hans navn på ydmyg vis:
Gud - Fader, Søn og And - tilbed,
den hellige treenighed.

[Usynlige](http://www.gronkirke.dk/fileadmin/user/filer/Groen_Kirke_billeder/Groen_Kirke_Dokumenter/Usynlige.pdf)
*-af Hans Anker Jørgensen og Caroline Borello (Findes i "Lysets Utålmodighed", Bibelselskabet.*

1. Usynlige, som ingen kan beskrive,
som holder alt det levende i live,
som gir os krop og kræfter, sind og sanser,
vi ber dig hver især:
Kom du os nær,
al tiden standser!

2. I tid og rum er alt, hvad vi kan fatte,
det enkle og det dybe, sammensatte.
Men du er over alt og under tiden.
På jorden står jeg stum
 og svimmel i dit rum
med al min viden.

3. I mælkevejsgalaksen er planeten
en prik så lille, at man knap kan se den!
Galaksen ser er én blandt millioner!
Hvem husker da på mig?
Hvad er da vi for dig,
vi jordpersoner?

4. Det isner i mit hjerte og min hjerne
hver gang jeg søger mening i det fjerne.
Men ord og kys fra dig og mine kære
kan varme sjæl og sind
og hente tanken ind
i livets sfære.

5. Her husker jeg, vi skabtes i din lighed
med skaberevne, dømmekraft og frihed.
I rummet følger alting faste baner.
Kan vi kun standse op
med vilje sige stop
og ændre vaner.

6. Du gjorde os til skaberværkets krone.
En kvindes søn fik sæde på din trone.
Du lagde klodens liv i vores hænder.
Så lydt til bøn og gråd
og giv os gode råd,
før jorden brænder!

7. Usynlige, dit solskinsvæsen ser jer
i Jesu liv og død og derfor ber jeg:
Tag mod min sang! Gør brug af mine sanser!
Og vær min sol, min Gud,
når rummets lys går ud,
og tiden standser.

O, store Gud
http://www.lovsang.dk/old/viewer/song.php?id=302

1. O, store Gud, når jeg med undren skuer
naturens rigdom, herlighed og pragt
og stjerners tal på himmelhvælvets buer
og alle ting, din stærke hånd har skabt.

Da bryder lovsang fra mit hjerte ud,
o, store Gud, o, store Gud!
Da bryder lovsang fra mit hjerte ud,
o, store Gud, o, store Gud!”

2. Du planted’ selv et træ til korsets planke
Og tornekronens busk var skabt af Dig
Fra evighed det var Din store tanke
At du på korset ville frelse mig.

3. Når tidens tåger engang er forsvundet
Og vi med skaren rundt om tronen står
Vi priser Dig for frelsen vi har vundet
Vor lovsang aldrig nogen ende får.

#

# Må din vej gå dig i møde

1. Må din vej gå dig i møde,
og må vinden være din ven,
og må solen varme din kind,
og må regnen vande mildt din jord,
indtil vi ses igen
må Gud holde, holde dig i sin hånd.

2. Må din dag se mange timer,
og må natten skænke dig sin fred,
og må mørket læge dine sår,
og må lyset leve i dit blik,
indtil vi ses igen
må Gud holde, holde dig i sin hånd.

3. Må din lut få mange strenge,
og må tanken spænde højt sin flugt,
må din visdom finde til sin brønd,
og din latter lette som en fugl,
indtil vi ses igen
må Gud holde, holde dig i sin hånd.

4. Må din tro bevare gløden,
og dit håb sit stærke vingeslag,
og må kærligheden fylde dig,
og din Gud velsigne dig og dit,
indtil vi ses igen
må Gud holde, holde dig i sin hånd.

*v. 1 Per Harling*

*v. 2-4 Holger Lissner 2005*

Fredssang fra Guatemala: Må himlenes fred
Må himlenes fred følge dig
og jordens fred ligeså,
må flodernes fred følge dig
og havenes fred ligeså.
Fred, som vælder ud over dig.
Fred, som gror dybt inde i dig
*- som lært af Eddye Foronda*



Skabelsen
1. Intet var her og rummet var fuldstændigt tomt.
Hverken masse og kraft, og alt var øde.
Ingen tid, ingen lyd - hverken koldt eller varmt.
I det store intet der svævede Guds ånd.
Ved hans ord bi'r alting til - skabt i en eksplosion.
Fra et punkt blev der udløst ufattelig energi.
Millioner af stjerner blev tændt på hans ord.
I Guds legerum blev tiden til. Verden var skabt.

2. Milliarder af år går der så sidenhen.
I et hjørne af rummet, Mælkevejen,
dannes af stjerner tåger, der samler sig der.
Og vor egen sol med vor jord bliver nu til.

På hans bud opstår der liv, først meget primitivt.
Men en dag krones værket af Adams og Evas slægt.
Fra en plet ser vi skaberens fuldbragte værk.
Vi fik chance og ansvar og held. Pas på vor jord!

*mel: G. Verdi: Fangekoret fra "Nebudkadnezer"
tekst: Peter Henrik Tesdorpf
Musik og tekst kan ses nedenfor.*

**



1. Den er så grøn

vores smukke jord

så skrøbelig og fin

som en rosenknop

i et frossent nord

som en følsom violin

1. Og vi drømmer om den vil vare ved

lige indtil verden ender

Og måske den bliver et bedre sted,

hvis vi sammen holder hænder